Die Pos | Sport | Droogte kniehalter Bosveldmyl
23 February 2018 l Andries van der Heyde l Views: 149 l 22 days ago
Die 19de byeenkoms sou vanjaar aangebied word.
Die organiseerders het die afgelope ruk talle navrae oor inskrywings ontvang, maar dit blyk dat die damvlak by Fish Eagle Bay gevaarlik gedaal het en dit sou te gevaarlik wees om daarin te swem.
"Dit is regtig jammer en ons is vreeslik spyt dat dit vanjaar weer nie gaan plaasvind nie, maar dit is dinge wat buite ons beheer is," het Petra Penzhorn, organiseerder, gesê.
Die Bela-Bela-munisipaliteit het bevestig dat die dorpsdamme slegs sowat 31% vol is. Volgens 'n woordvoerder van die tegniese afdeling by die munisipaliteit kry Bela-Bela water vanaf die Bischoffsdam. Dié dam vloei na Fish Eagle Bay, asook na die ou-Warmbaddam en dan na die nuwe dam waarna water na die dorp versprei word. Altesame 55% van die dorp se water is van dié damme afkomstig terwyl die ander 45% van Magalies Water, die Klipdrifdam naby Ham-manskraal en van boorgate in die omgewing verkry word.
Dirkie van Heerden, voorsitter van die bootklub wat deel is van Fish Eagle Bay, het aan Die Pos gesê indien die omgewing nie meer reën kry nie, kan Bela-Bela teen Desem-ber 'n waterskaarste hê.
"Die dorp het baie uitgebrei en die reënval was oor die afgelope vier jaar baie laag.
Dit is ongelukkig so dat die ou dam vanuit die ander damme volgemaak moet word, anders gaan niemand op die dorp water kry nie."
Die bootklublede het oor die afgelope jaar hand in eie sakke gesteek om die klub aan die gang te hou. Van Heerden en die be-stuur is baie dankbaar vir elkeen se bydraes. Indien die vlakke laag bly en bote nie kan uitgaan nie, kan dit die klub benadeel. Hy het verder gesê indien die watervlak laer as die sluise daal, voorspel dit moeilikheid.
Hy is egter positief dat die bestaande boorgate Fish Eagle Bay steeds ruim voorsien.
"Ons kan maar net opkyk en hoop op reën," het hy gesê.
Penzhorn het gesê die myl sal hopelik aanstaande jaar weer aangebied word. Belangstellendes kan die Bosveldmyl se webtuiste by www.belabelasplash.co.za vir inligting dophou. Diegene wat reeds ingeskryf het, kan ook die webtuiste besoek vir inligting oor hul inskrywings.